तां आक्खन लगी-“मेरिये भैनें, तू ए गल्ल किंया सोचनियै? क्या मेरी नूंह मेरे पुत्रा कन्नैं मिगो कदें सुलाह्-सफाई कन्ने रौहन देग? कल जिसलै में घर पुज्जी तां मेरी नूआं ने, मेरा भांडा-टींडा इक घड़ चौलें दा ते दूआ रागी दा, ते कन्ने किश लून-बसार, इक पासै टकाए दे हे। उन ते ओदे खसमा ने खाई फुट्टी लेदी ही ते आपूं ओ फूड़ी उप्पर बीना कुसै चैन्ता-झूरे दे, लम्मी पैदी ही। असला च उनें गी ते कोई ढेम्हा लोड़दा हा, मिगी घरा दा कड्डी लाने दा-ते मेंमीं सोचेआ जे ठीक गै, ऐमें जानी कुसै उप्पर भार बनियै कैसी रौहना? हुन औं इक्कली रौआ करनी आं। अ माइया, तूं दिक्खी चल जे ओ ए किश किन्नां क चिर करी लैंदे न? अग्गें रोज बडलै जिसलै में शैहरा गी टुरन लगनां तां कौल इक मट‌्ठे दा भरियै ओदे जागता गी दिंदी हुन्दी ही। पर अज्ज उन के कसब कीता जे उस घड़ी जागता गी लेइयै कुतै निकली गेई। सिद्दी पद्दरी गल्ल ऐ जे ओ नई च्हांदी, ओदे जागता उप्पर मेरा परछामां बी पौऐ। ”